Työläisnaisen katekismus
1. Nainen, miksi synnytät lapsesi?

Vastaus: Synnytän lapseni rikkaiden ylläpitämiseksi.

2. Mitä tekee lapsesi kuuden vuoden ikäiseksi tultuaan?

Vastaus: Pikku raukalla ei ole vaatteita kyllin. Se syö, mitä isältä ja äidiltä nälkää nähden riittää. Se leikkii katuojassa. Se on laiha ja sairaaloinen. Ja kuitenkin lapsuus on sen ihanin aika.

3. Mitä tekevät rikkaan lapset sill’aikaa?

Vastaus: Sitä lullataan, sitä hyväillään, sitä mairitellaan, sitä ihaillaan, ja sen kaikkia pyyntöjä täytetään. Se puetaan hienoon silkkiin ja lumivalkoseen palttinaan. Se syö mitä kulloinkin suuhun parhain maistuu. Sen lelukalujen hinnalla eläisi koko työläisperhe enemmän kuin vuoden. Siksi rikkaan lapsi on punakka, lihava ja iloinen. Mutta sen ihanimmat päivät eivät ole sille vielä elämässä koittaneet.

4. Mitä tekee työläisvaimon lapsi 6 vuodesta 12...?

Vastaus: Se on saanut muita siskoja. Sen täytyy niitä hoitaa, ja ansaita itse ruokansa, se tottelee, sillä sen on sääli äitiä ja siskojansa, se raataa jo pienenä pellolla. Myy sanomalehtiä, juoksee kauppiaitten asioilla ja tekee kaikkea työtä mitä vain voi ja enemmänkin mitä oikeastaan jaksaisi.

5. Mitä tekee valtaherrasi lapsi sill’aikaa?

Vastaus: Se käy koulua. Parhaat opettajat sille hankitaan. Koitetaan kaikilla keinoin tehdä siitä etevä. Kaikkia sen oikkuja noudatetaan.

6. Mitä tekee työläisnaisen lapsi 12 vuodesta 20:een?

Vastaus: 12 vuotiaana se hentona ja kalpeana menee joka aamu työhön kuin isäkin. Tehdas on sen ostanut. Äidillä ei ole sen yli enää mitään oikeuksia. Se on kapitalismin orja.

6. Mitä tekee isännän lapsi sill’aikaa?

Vastaus: Se on punakka ja siististi puettu. Se menee kumppaniensa kera huvittelemaan – Sitte opetetaan koulussa, mikä oikeus sillä on komentaa palvelioitaan.

7. Mitä on työläisvaimon lapsi 20 vuotiaana?

Vastaus: Porvarit ryöstävät hänet äidin luota. Hänet viedään arvannostoon. Hänen ylleen puetaan kruunun huono puku. Hänelle annetaan pyssy käteen ja sanotaan: Puolusta sortajiesi valtaa ja rikkauksia! Ja jos itse isäsi ja äitisi vaatisivat olosuhteiden parannusta, ammu heidät, samoin veljesi ja siskosi! Tapa niitä, jotka lakon tekevät leivän puutteesta. Tapa kaikki kunnon kansalaiset!

7. Mitä tekee porvarin poika sill’aikaa?

Vastaus: Hänet vapautetaan sotapalveluksesta. Hän on ylioppilaana, joka pelaa korttia, juo ja viettelee naisia.

8. Vaimo, mitä teet, kun kohdussasi kannat lastasi?

Vastaus: Minä kannan yhtä orjaa lisäksi uhriksi kultaisen vasikan alttarille.

9. Oletko siitä iloinen työläisvaimo?

Vastaus: En. Ennen olen lapseton, kuin orjan äiti.

10. Mitä sanot siis pojallesi?

Vastaus: Vaadi itsellesi elämän ilon ja ihmisoikeuden. Puolla vapautta – muuten kiroon syntymähetkeäsi.

11. Mitä siis tulee jokaisen oikean pojan tehdä?

Vastaus: Puoltaa vapautta viimeiseen hengenvetoon asti.

Lähde: Työmiehen Illanvietto 1906, n:o 46.

Anonyymi
Asiatekstit
Työmiehen Illanvietto
1906